ועדת הכלכלה, כנסת 17, פרוטוקול מספר 659, 2008-07-28 14:30

גלעד ארדן: אני מתכבד לפתוח את ישיבת ועדת הכלכלה.

גלעד ארדן: על סדר היום בקשתו לדיון מחדש של חבר הכנסת אבשלום וילן בהצעת חוק המועצה הישראלית לצרכנות, התשס"ו-2005.

גלעד ארדן: אני מעמיד להצבעה את בקשתו של חבר הכנסת וילן לפתוח מחדש את הדיון בהצעת החוק.

גלעד ארדן: מי בעד?

גלעד ארדן: מי נגד?

גלעד ארדן: הצבעה בעד הצעת חבר הכנסת וילן לפתוח מחדש את הדיון בהצעת חוק המועצה הישראלית לצרכנות, התשס"ו-2005 – 1 נגד – אין נמנעים – אין ההצעה נתקבלה.

גלעד ארדן: אחד בעד, אין מתנגדים.

גלעד ארדן: אנחנו מאשרים פתיחה מחדש של הדיון בהצעת החוק.

גלעד ארדן: עכשיו נשמע מדוע ולמה נדרשה הפתיחה מחדש של הדיון ומה מבקשים לתקן.

אהוד פלג: כזכור, בדיון הקודם של הוועדה הביע משרד האוצר התנגדות לסעיף התקציב בנוסחו אז והסעיף נמחק.

אהוד פלג: ההצבעה על הצעת החוק היתה ללא סעיף תקציב, דבר שהשאיר במקום לא ברור את העצמאות התקציבית של המועצה הישראלית לצרכנות, וזה בנסיבות שיש הסכם תקציבי חתום בין משרד התעשייה, המסחר והתעסוקה ומשרד האוצר לתקצוב המועצה לצרכנות עד לסוף שנת 2010.

אהוד פלג: לאור קיום ההסכם התקציבי הזה עלתה הצעה בדיון הקודם, שלנוסח הסעיף התקציבי יתווספו המילים "כהוראת שעה" עד 31 בדצמבר 2010 ואז יהיה בעצם גיבוי של ההסכם, כלומר התקצוב הקיים, ולכן אורך ימיו של הסעיף הזה כאורך ימי התקציב המובטח.

אהוד פלג: הדבר הזה גרם במשרד האוצר לשינוי עמדה.

אהוד פלג: כפי שהבנתי החשש העיקרי היה מכך שלהסדר הקודם אין תקדים.

גלעד ארדן: לְמה אין תקדים?

גלעד ארדן: שהאוצר יצהיר שב-X השנים הקרובות התקצוב יהיה כפי שהיה?

גלעד ארדן: לזה אין תקדים?

גלעד ארדן: הרי כך סיכמנו את הדיון בישיבה הקודמת.

אתי בנדלר: והוצגו שלל דוגמאות המעידות שזה מופיע במספר חוקים.

תמים עבדאלחלים: הדוגמאות שהוצגו לא תאמו את המקרה שלפנינו.

גלעד ארדן: בסופו של דבר לא הוכנס סעיף תקציבי.

גלעד ארדן: הסתפקנו בהצהרה של נציג משרד האוצר שהתקצוב יהיה כפי שהיה עד היום, של 6 מיליון שקלים.

תמים עבדאלחלים: על-פי ההסכם.

גלעד ארדן: לכך בהחלט יש תקדימים, שמשרד האוצר מצהיר לפרוטוקול מה יהיה התקצוב לפרק זמן מסוים.

אהוד פלג: חשוב לעגן את העצמאות התקציבית של המועצה גם בסעיף שייכלל בחוק המועצה.

אהוד פלג: לאור העובדה שבהוספת המילים "כהוראת שעה" עד לאותו תאריך שבמילא מכוסה בהסכם התקציבי אין שום בעייתיות גם בעיני משרד האוצר, משרד האוצר הסכים לחזור בו מן ההסתייגות שלו ולהסכים להופעת הסעיף בנוסח כפי שעלה בישיבה הקודמת.

אהוד פלג: זה הנוסח שמוצע כרגע לוועדה.

אהוד פלג: משרד האוצר התחייב לפרוטוקול גם בדיון הקודם, ואני מבין שהוא אמור לעשות כך גם היום, שבמהלך התקופה עד דצמבר 2010 זה יהיה התקצוב של המועצה.

אהוד פלג: נציג משרד האוצר נמצא כאן והוא יצהיר את ההצהרה.

תמים עבדאלחלים: הוסכם כי סעיף התקציב שהיה בהצעה המקורית ושהורד בישיבה הקודמת יוחזר, בכפוף לכך שיהיה כהוראת שעה ל-3 שנים.

תמים עבדאלחלים: התחייבות משרד האוצר לעניין התקציב ל-3 השנים הללו כמובן עומדת עדיין בעינה.

גלעד ארדן: שלוש שנים – זה עד סוף שנת 2011?

תמים עבדאלחלים: לא, עד סוף שנת 2010.

אתי בנדלר: כבר אין חוק תקציב לשנת 2008, לא יתקנו אותו בדיעבד.

אתי בנדלר: אז זה לשנתיים.

תמים עבדאלחלים: לשנתיים, עד סוף שנת 2010.

אתי בנדלר: מה יקרה אחרי זה?

גלעד ארדן: גם ראש הממשלה לא יכול להגיד מה יקרה אחרי זה.

תמים עבדאלחלים: אני לא יכול להגיד מה יהיה אחרי זה, אבל עד אז ננסה למצוא דרך אשר תבטיח את עצמאות תקציב המועצה.

אבשלום וילן: יש לו שלוש שנים לעבוד, למצוא נוסח.

לאה ורון: אז למה חשוב לעגן את זה בכלל בהצעת החוק?

לאה ורון: בדיון הקודם הוועדה מחקה את סעיף 5 על תקציב המועצה בדיוק מן הטעם שנציגי משרד האוצר מסרו לפרוטוקול את מה שנמסר כעת.

גלעד ארדן: מה שעו"ד תמים עבדלחלים הצהיר אז לפרוטוקול ייכנס כעת לחוק, זה כל מה שקורה כעת.

אתי בנדלר: אני רוצה להפנות את תשומת לבך, עו"ד פלג, כמובן ככל שאתם מבקשים שהוועדה תאשר זה יופיע בנוסח החוק.

אתי בנדלר: אני כשלעצמי לא בטוחה האם עדיף להשמיט בכלל את הסעיף הזה מנוסח החוק או להכניס סעיף שתוקפו יהיה רק כהוראת שעה.

אתי בנדלר: בהוראת שעה יש אמירה ברורה מאוד, שעם תום הוראת השעה אין לכם עצמאות תקציבית.

אתי בנדלר: תשקול את זה.

אהוד פלג: אני מודה שהנוסח המועדף עלינו הוא הנוסח המקורי בלא התוספת, אבל האופציה הזאת לא עומדת כרגע בפנינו.

אהוד פלג: כבר בסוף הדיון הקודם בוועדה נציג משרד האוצר הביע התנגדותו לנוסח הסעיף ולכן הסעיף הזה נמחק לגמרי.

אהוד פלג: האפשרויות העומדות בפנינו הן או חוק ללא סעיף תקציבי, עם הצהרת משרד האוצר לגבי הסכם שקיים אבל בלי אזכור בחוק, או אותו מצב עצמו רק עם אזכור בחוק.

אהוד פלג: לצד העובדה שבחוק יופיעו המילים "כהוראת שעה עד ליום 31 בדצמבר 2010", יש לנו עכשיו הצהרה חדשה של משרד האוצר, נכון לישיבה הזאת, שבמהלך התקופה הזאת משרד האוצר מתחייב למצוא נוסח שיבטיח את העצמאות התקציבית של המועצה לצרכנות.

אתי בנדלר: לא כך הוא אמר.

אהוד פלג: כך הוא אמר לפני רגע לפרוטוקול.

אתי בנדלר: הבנתי אחרת את דבריו.

אתי בנדלר: הוא אמר שהם ימצאו איך לעגן בחוק התקציב - - -

תמים עבדאלחלים: נמצא דרך שתבטיח את העצמאות של המועצה לצרכנות.

אתי בנדלר: לגבי איזו תקופה?

תמים עבדאלחלים: אנחנו מצהירים שנמצא דרך להבטיח את העצמאות של המועצה לאחר 2010.

תמים עבדאלחלים: בעצם עד 2010 יש לנו סיכום תקציבי.

אהוד פלג: זאת הצהרה שלא היתה בפנינו בישיבה הקודמת.

אבשלום וילן: עם ההצהרה הזאת אפשר לאשר את התיקון.

אבשלום וילן: האם כבודו יכול להצביע על התיקון המוצע?

גלעד ארדן: אין לי שום בעיה אם כך המועצה רוצה ואם היא סבורה שזה משפר את מצבה.

אהוד פלג: היועצת המשפטית לוועדה קיבלה עכשיו הבהרה שהיא מסכימה שלא ניתנה קודם לכן.

אתי בנדלר: מר תמים עבדאלחלים, ההצהרה שלך תבוא לידי ביטוי גם בהצגת הצעת החוק בפני המליאה.

אתי בנדלר: לכאן אני חוזרת על הדברים, אני רוצה לדייק.

אתי בנדלר: אתה מצהיר שמשרד האוצר ימצא דרך לעגן את העצמאות התקציבית של המועצה הישראלית לצרכנות גם לאחר שנת 2010.

תמים עבדאלחלים: להבטיח את העצמאות.

תמים עבדאלחלים: לא לעגן.

איתי עצמון: נוסח הסעיף יהיה כדלקמן: "תקציב המועצה ייקבע בסעיף תקציב נפרד כהגדרתו בחוק התקציב השנתי כמשמעותו בחוק יסודות התקציב, התשמ"ה-1985".

אתי בנדלר: בנוסף לכך יהיה סעיף תוקף.

שירלי אבנר: לפני זה, צריך לקבוע מי יהיה הממונה על סעיף התקציב.

שירלי אבנר: אנחנו מציעים שזה יהיה שר התעשייה, המסחר והתעסוקה לפי חוק יסודות התקציב.

איתי עצמון: מקובל ששר ממונה על זה?

תמים עבדאלחלים: כן.

תמים עבדאלחלים: בסעיף 6.

תמים עבדאלחלים: לדעתי זה מספיק.

אתי בנדלר: באין אמירה אחרת זה תמיד השר.

אתי בנדלר: הלא כך?

תמים עבדאלחלים: כן.

שירלי אבנר: ככל הידוע לי בדרך כלל קובעים את זה בחקיקה.

אתי בנדלר: בדרך קובעים בחקיקה כאשר זה לא שר.

שירלי אבנר: איני זוכרת מה עשו בחוק יד ושם לדוגמה, או בחוקים אחרים שבהם נקבע סעיף תקציבי.

אתי בנדלר: אולי הוועדה תסמיך אותנו לבדוק את העניין.

אתי בנדלר: ככל שהממונה על סעיף תקציבי הוא במילא השר, לא נוסיף את זה.

אתי בנדלר: אם זה לא ברור מאליו, נוסיף ששר התעשייה, המסחר והתעסוקה הוא הממונה על סעיף התקציב.

אבשלום וילן: רעיון טוב, ובלבד שייבדק בעשרים-ארבע השעות הקרובות.

אתי בנדלר: זה יצטרך להיבדק עוד קודם אם הוועדה תסמיך אותי לבדוק את זה.

אתי בנדלר: השינויים יהיו כדלקמן: הנוסח של הסעיף התקציבי הוא כפי שקרא עו"ד עצמון.

אתי בנדלר: בנוסף יהיה סעיף תוקף, הקובע כי "תוקפו של סעיף 4 לחוק עד יום כ"ד בטבת התשע"א (31 בדצמבר 2010)".

אתי בנדלר: בסעיף התקציבי ככל שיהיה בכך צורך, ונבדוק את זה, יובהר שהממונה על הסעיף התקציבי הזה הוא שר התעשייה, המסחר והתעסוקה.

אתי בנדלר: אם בלאו הכי לפי חוק יסודות התקציב או לפי חוק התקציב כאשר לא נאמר אחרת השר הוא האחראי על הסעיף התקציבי לא נוסיף את האמירה הזאת.

גלעד ארדן: הוועדה מאשרת את הנוסח ואת ההסמכה של היועצת המשפטית לוועדה לבדוק את הנושא ואז לאשר נוסח סופי.

שירלי אבנר: יש לי עוד כמה הערות לנוסח שהועבר אלינו היום.

אתי בנדלר: הנוסח הועבר אליכם באופן חריג.

אתי בנדלר: בדרך כלל אני לא מעבירה נוסח.

שירלי אבנר: אנחנו מודים על כך כמובן.

אבשלום וילן: לא פתחנו לדיון את שאר הסעיפים אלא רק את סעיף התקציב.

שירלי אבנר: אני יכולה לעשות את זה מול היועצת המשפטית, אבל יש לפחות דבר אחד שחשוב לי להבהיר לפרוטוקול כי יש חילוקי דעות מה נקבע לגביו.

שירלי אבנר: זה לא נורא משמעותי, אבל הייתי רוצה להבהיר אותו כי בכל זאת חבל לי שזה יופיע בנוסח.

שירלי אבנר: בסעיף 1 אנחנו מעדיפים שזה יהיה "חברה" ולא "חברה ממשלתית".

שירלי אבנר: את זה אמרנו גם בישיבה הקודמת.

אבשלום וילן: סליחה, הדיון לא נפתח מחדש.

אבשלום וילן: מילא הבהרות טכניות.

אבשלום וילן: ביקשתי לפתוח את הדיון בסעיף 5 וכרגע נתקבלה בו החלטה.

אבשלום וילן: לא פותחים את הדיון.

אבשלום וילן: עם כל הכבוד, הזמן שלנו יקר.

שירלי אבנר: אני מתנצלת.

שירלי אבנר: יש לי רק עוד שתי הערות קטנות.

שירלי אבנר: בסעיף 2(ג) נקבע: "אין בהוראות סעיף זה כדי לגרוע מתפקידיה של המועצה לפי מטרות החברה לפי מסמכי היסוד שלה".

שירלי אבנר: אנחנו מציעים, כפי שאמרנו בוועדה בישיבה הקודמת, לומר כי "אין בהוראות סעיף זה כדי לגרוע ממטרות החברה לפי מסמכי היסוד במילוי תפקידיה".

שירלי אבנר: המינוח המתאים – ועל כך העירה הגברת טלמור בישיבה הקודמת – בנוגע למסמכי היסוד הוא "מטרות" ולא "תפקידים".

שירלי אבנר: חשוב לנו להבהיר שזה לא יפגע בתפקידים.

אתי בנדלר: זה ברמה של נוסח.

אתי בנדלר: "מילוי תפקידיה" מיותר.

שירלי אבנר: ודבר אחרון ומהותי יותר מבחינתנו, סעיף 3(א) קובע: "בדירקטוריון המועצה יכהנו 11 חברים, שימנו השרים, לאחר התייעצות עם הוועדה לבדיקת מינויים".

שירלי אבנר: זכרנו שהוחלט אחרת בוועדה – להפנות לחוק החברות הממשלתיות בנוגע לדרך המינוי.

שירלי אבנר: זה הוויכוח שהבנתי שיש בינינו.

שירלי אבנר: חשבנו שסוכם ש"בדירקטוריון המועצה יכהנו כך וכך חברים שיתמנו לפי הדרך הקבועה בחוק החברות הממשלתיות, ובלבד ש ...".

אבשלום וילן: לא.

אבשלום וילן: הרי חצי מן החברים מתמנים על-ידי הוועדה המיוחדת, וחצי פלוס אחד מן החברים על-פי חוק החברות הממשלתיות מועברים לבדיקת ועדת שפניץ, אבל 5 מתוך ה-11 לא מתמנים לפי חוק החברות הממשלתיות.

אבשלום וילן: התעורר ויכוח איך לנסח את זה כך שלא יקרה שבוחרים רק מועמדים שהומלצו על-ידי הוועדה המיוחדת.

אתי בנדלר: אם אני זוכרת נכון, נאמר שכל המינויים צריכים לעבור את ועדת שפניץ, גם אלה שמוצעים על-ידי הוועדה לאיתור מועמדים.

אתי בנדלר: אם כך הדבר אולי יש מקום להבהרה שגברת אבנר מבקשת.

שירלי אבנר: הצעתי שייאמר, במקום "שימנו השרים לאחר התייעצות עם הוועדה לבדיקת מינויים" "בהתאם לדרך הקבועה בחוק החברות הממשלתיות".

אתי בנדלר: למה צריך להוסיף את המילים "בהתאם לדרך הקבועה בחוק החברות הממשלתיות"?

אבשלום וילן: אז איך תכניסי את החמישה מתוך האחד-עשר?

אבשלום וילן: זה לא בהתאם לדרך הקבועה בחוק החברות הממשלתיות, אלא יש ועדה מיוחדת שקובעת אותם, והשר חייב לקחת מתוך מאגר השמות שהיא המליצה.

אבשלום וילן: זה לא מופיע בחוק החברות הממשלתיות.

שירלי אבנר: זה מופיע רק בהמשך: 5 מהם יופיעו מתוך רשימה של 10 מועמדים שעליהם המליצה הוועדה לאיתור מועמדים.

אבשלום וילן: אם זה לא כולל אותם, אין לי בעיה עם הנוסח הזה.

שירלי אבנר: זה רק הבהרה, שכל דרך המינוי תיעשה לפי חוק החברות הממשלתיות.

אתי בנדלר: לא צריך, משום שבסעיף 3(א) כתוב: "לאחר התייעצות עם הוועדה לבדיקת מינויים".

אתי בנדלר: אז ייתכן ששוב נצטרך להוסיף כאן "לאחר התייעצות עם הוועדה לבדיקת מינויים" כפי שכתוב בסעיף קטן (א).

אתי בנדלר: את מדברת ברמה של נוסח.

אתי בנדלר: תודה על ההערה.

אתי בנדלר: נבדוק אותה.

אתי בנדלר: ככל שיהיה צורך נבהיר שגם המינויים הללו יהיו לאחר התייעצות עם הוועדה לבדיקת מינויים.

שירלי אבנר: חשבתי שיש כאן חילוקי דעות.

אתי בנדלר: רציתי לוודא שכל המינויים באשר הם באמת אמורים לעבור את ועדת שפניץ.

אתי בנדלר: נגמור לסכם את ההערות האחרות ברמה של נוסח.

אתי בנדלר: זאת היתה רק הבהרה.

גלעד ארדן: אני מאשר את השינוי שביקש מנכ"ל המועצה לצרכנות עו"ד פלג בהצעת חוק המועצה הישראלית לצרכנות, התשס"ו-2005, בנוסח כפי שקראנו ואישרנו ומאשר את ההסמכה של היועצת המשפטית לוועדה לנסח את הנוסח הסופי.

גלעד ארדן: תודה.

גלעד ארדן: החוק אושר לקריאה שנייה ושלישית.

אהוד פלג: זה המקום להודות על המאמץ המיוחד שנעשה כאן, הן מצד חבר הכנסת וילן והן מצד הנהלת הוועדה בראשות יושב-ראש הוועדה חבר הכנסת ארדן, היועצת המשפטית ומנהלת הוועדה.

אהוד פלג: המועצה הישראלית לצרכנות מעריכה מאוד את המהלך הזה, שמהווה תרומה משמעותית מאוד לחיזוק כוחם של הצרכנים מול לחצים שהיו בעבר, ויהיו בוודאי בעתיד.

אהוד פלג: התרומה האישית שלכם בהחלט מוערכת.

גלעד ארדן: תודה רבה.

גלעד ארדן: הישיבה נעולה.